*Pressemelding fra Lyngdal kommune:*

Kommunen vil høre fra visjonære innbyggere

**Lyngdal kommune trenger en visjon for arbeidet med kommuneplanen, og inviterer innbyggerne til å komme med forslag.**

Nye Lyngdal kommune har slagord og verdier så det holder. Men mangler en god visjon. Nå ber de innbyggerne om hjelp til å definere framtidsbildet.

Ambisjonene for den nye kommunen er nedfelt i de fire verdiordene, «fornye, forbedre, forenkle og forene». Tidligere Lyngdal kommunes slagord, «Vi vil vi våger», er blitt videreført som slagord også for den nye kommunen. Filosofien bak motivet i det nye kommunevåpenet er «vekst og bevegelse».

– Mange fine ord og kjerneverdier. Men vi mangler altså en god visjon. En visjon som er forankret i slagord og verdier, og som viser vei for arbeidet med kommuneplanen. Dokumentet som legger føringer for Lyngdal kommune inn i framtiden, sier kommunalsjef Ronny Bjørnevåg. Leder for arbeidsgruppen som har fått i oppdrag å meisle ut en visjon for kommuneplan-arbeidet.

For å få dette til vil arbeidsgruppen samskape med kommunens innbyggere.

Spørsmålet til innbyggerne er ganske enkelt: Hva skal Lyngdal kommunes visjon være?

*Så spør de kanskje tilbake, «hva er en visjon»?*

En visjon skal være noe å strekke seg etter. Noe som kan inspirere både ansatte og innbyggere, i det daglige og inn i framtiden. En visjon skal altså beskrive en framtid. I dette tilfellet en ønsket framtid for lyngdalssamfunnet, nedfelt i kommuneplanen. En visjon skal vise vei, motivere, inspirere og gi energi. Like enkelt som det er vanskelig.

Det skal heller ikke være nødvendig å måtte forklare en god visjon. Den skal oppfattes umiddelbart. Og den skal være lett å uttale. «Smake godt» i munnen.

Lyngdal kommunes visjon må være en oppnåelig framtidsdrøm, men også noe å strekke seg etter i det daglige. Den skal være pulsen i lyngdalssamfunnet.

**Frist og premier**
Fristen for å sende inn forslag om visjon for arbeidet med Lyngdals kommuneplan er 13. september 2020. Blant de innsendte forslagene vil arbeidsgruppen velge ut tre finalister som går videre til høring og endelig avstemning.

*De tre utvalgte vil bli premiert slik:*

* 1: Én inngang Sørlandsbadet for 2 personer
* 2: Kinobillett for 2 personer til valgfri film
* 3: Kinobillett for 2 personer til valgfri film

Forslag sendes til Lyngdal kommune på epost post@lyngdal.kommune.no, eller per post til:

* Lyngdal kommune

Boks 353

4577 Lyngdal

Dersom forslag sendes via Posten må det tas høyde for leveringstiden, slik at forslaget når fram innen tidsfristen.

I arbeidsgruppen sitter, i tillegg til Bjørnevåg selv, ordfører Jan Kristensen, rådgiver Ann Karin Fuglestad, Maria Dragland fra ungdomsrådet og politikerne Unni Nilsen Husøy og Marius Thoresen.

**Kontaktperson**

Ønskes ytterligere kommentarer til saken kan kommunalsjef Ronny Bjørnevåg kontaktes på telefon 945 06 062, eller epost ronny.bjornevag@lyngdal.kommune.no

Med vennlig hilsen
**Ole Aa. Brattfjord, informasjonsleder**
Mobil: +47 901 31 726

Lyngdal fredag 28. august 2020

Forslag til billedtekst:

Nye Lyngdal kommune mangler en god visjon for arbeidet med kommuneplanen. Noe som gjør arbeidet litt svevende. Nesten som å balansere i nettet til klatrestativet i Rådhusparken. Det henger sammen, men fungerer dårlig som fundament. Fra venstre: Ordfører Jan Kristensen, Maria Dragland fra ungdomsrådet og kommunalsjef for Samskaping og innovasjon, Ronny Bjørnevåg.

Foto: Ole Aa. Brattfjord, Lyngdal kommune